정조 13년
己酉十一月二十一日上御春塘臺抄啓文臣宣傳官射講入侍時行都承旨蔡弘履左承旨趙衍德右承旨李集斗左副承旨申耆右副承旨尹行任假注書洪樂敏記注官趙慶遠金鳳顯提學金鍾秀檢校提學吳載純檢校直閣李晩秀漢城右尹李時秀刑曹參議李勉兢行副司直李益運李書九洪義浩訓鍊大將徐有大摠戎使金思穆率抄啓文臣沈晉賢等及宣傳官諸人等入就位行四拜禮以次進前訖鍾秀曰冬候不甚寒聖體若何上曰一樣矣鍾秀曰王大妃殿氣候若上曰一樣矣惠慶宮氣候若何上曰一樣矣上曰抄啓文臣開射時沈晉賢亦爲同射同載計劃試記可也鍾秀曰行司直李文源旣承今日來待之命殿座移時日亦已高而尙不來待其在事體極涉未安推考何如上曰依爲之出擧條上曰今當出守禦使誰可爲者鍾秀曰金履素鄭昌順李文源似可爲之矣上曰望筒書入以副擬鄭昌順爲之上曰新除授守禦使牌招出榻敎上曰守禦使使之催促入來可也鍾秀曰守禦使鄭昌順承牌後前席受符之際不着軍服事體未安推考何如上曰依爲之出擧條上曰前廣尹之事何如鍾秀曰留營別將旣非其管下且大臣衙門體面自別則其時擧措誠不善爲之矣上曰正言兪漢㝢入來乎使之卽入傳啓賤臣承命出傳漢㝢進前啓曰請大靜縣爲奴罪人金壽賢更令王府設鞫嚴問依律處斷上曰不允出擧條請爲奴罪人河翼龍亟命王府設鞫得情快正王法上曰不允出擧條請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允出擧條請恒善支屬亟命散配時謙兄弟竝投絶島以嚴隄防上曰不允出擧條請巨濟府安置罪人朴宗集亟令王府拿鞫得情施以當律上曰不允出擧條請逆賊尙魯亟施孥戮之典上曰不允出擧條請逆臣承烈亟令王府夬正典刑上曰不允出擧條請驥顯設鞫嚴問期於得情上曰不允出擧條請翼魯亟令王府嚴鞫得情以正典刑上曰不允出擧條請逆賊驥顯弟龜顯設鞫嚴問期於得情上曰不允出擧條請前大司諫尹尙東施以竄配之典上曰昨批旣命亟停又何聯啓乎出擧條請物故罪人在簡諸子施以絶島散配之典上曰不允出擧條新除授司諫趙錫穆時在慶尙道尙州地請斯速乘馹上來事下諭上曰依啓出擧條漢㝢臣當陳所懷矣上曰以啓爲之可也漢㝢曰書曰聰明時乂又曰亶聰明作元后大學序論君師之德而以聰明二字加睿知之上則視遠之明聽德之聰實爲帝王之盛節然一步作爲病敗隨至古之人告其君亦有冕旒蔽前黈纊塞耳之語臣竊覸我聖上以天縱之姿加日新之工歷觀千古洞覽萬理名物度數之微簿書期會之末明睿所燭細大無遺惟其如是也故其或憂勤太過不無纖密之病英氣太露反欠藏蓄之意銳於謀事而未見持久經遠之方急於速效則或有督迫草率之歎爲殿下臣子者惟以筋力奔走爲恭奉令承敎爲可幸無罪而不敢以出謀發慮尊主庇民爲己任以至於庶務之摠攬萬機之獨運而旣失頤神養性之道有違君逸臣勞之義大舜之明四達四恐不如是而幾何其不犯於作聰明之戒耶繼自今益勉終始之典學益懋涵養之極功收斂精華克治本源使應物之地瀅然如鑑空衡平姸媸輕重物莫逃形泛應曲當丕應徯志則將不勞聖慮而建極之治可復見矣伏願留神焉答曰當留意矣出擧條漢㝢曰天地交泰而品物亨上下相須而治道成此自然之勢而易知之事也臣請懲討一事爲殿下陳之夫近日合辭中請討諸賊何莫非極惡大憝覆載難容不得請則不可止者而一日二日玩愒伈泄臺閣之所謄傳者應文而已殿下之所預備者例批而已有或留中而不下引火而燒去非常之敎過中之擧又從而摧折之巨魁自在而國勢日益孤言路杜塞而義理日益晦此固群下不忠無狀不能懋積誠意感回天聽之罪而亦豈不有歉於大聖人虛受翕施之量乎臣竊覸我殿下聖學高明卓越百王凡於義理公私之分靡不洞然而乃於此一事以下四行半刀削漢㝢曰大臣章疏事體自別未曾有經宿不賜批之例臣伏聞判府事金熤陳箚入啓已過數旬而尙無一字發落未知有何不愜於聖衷之事而不但事體之未安實有歉於我聖上平日敬大臣之義請亟賜批旨以光聖德焉答曰亦豈得已乎出擧條漢㝢曰設科取士將以得人才而早呈一事反爲失人才之歎近年以來殿下之曉諭場屋俾勿早呈者非止一再而早呈之弊又復如前此實由於士子輩躁競之習而此弊未革則文風無丕變之路士習無可正之望請嚴飭主試之臣凡於取士之際惟才是取而勿拘時限俾有成效焉答曰依啓出擧條漢㝢曰士者國之元氣太學者賢士之所關我殿下崇儒右文之化於斯爲盛而至於作育成就之方反不如抄啓之勸課則豈非聖世闕典乎況於旬朔殿講之時引入不讀之齋儒以備循例之下栍殊欠誠實底道理請預爲指揮於居齋儒生使之從自願通習一經與館學齋任一例進講以爲勸課責成之地焉答曰依啓漢㝢曰四學學製之設行自有四等定限如或過限不設則自成均館檢察草記此例一定數年以來不無其效矣今年則自春至今全不設行本館亦無申飭之擧此雖細事而紀綱之解弛亦可觀矣請四學敎授施以譴罷之典不飭之大司成亦爲從重推考答曰依啓出擧條漢㝢曰臣承前席求言之敎而聞見孤陋知識鹵莽不能對揚萬一不勝惶愧矣上曰非避嫌之辭又非陳啓之事但稱惶愧是何故耶無乃漢㝢厭苦於鎭日牌招欲爲求解之計耶鍾秀曰正言兪漢㝢草草數語初云所懷改稱啓此則似緣生疎所致不必規正而及其啓辭盡達之後乃以自上導之使言而未能言但稱惶恐語無着落此不但爲巽軟而已於古無例有損臺體推考何如上曰非啓辭非避嫌雜以剩語已失臺體奏語結梢前所未聞不可問備而止施以譴罷之典可也出擧條上曰右副承旨與弘文提學入侍行任與徐有隣進前上曰前領相敦諭使都承旨製進賤臣承命出傳上曰定例編摩堂上入侍抄啓文臣射畢上使昌順等耦射上曰守禦使善射故欲使觀之何不屢中乎上使宣傳官騎蒭上曰騎蒭之技漸不如古矣鍾秀曰故知事臣宋岦年過八十而猶能沒技矣上曰刑曹判書持昨日文案入侍賤臣出與刑曹判書沈頤之偕入頤之曰此鎭安縣殺獄罪人姜龍泰獄事也臣於待罪本道時行檢行推而未及具獄者也家事任長雖不可責之於常賤女人柝産之未卽如計實由於形勢之不逮而徧謫之擧仍成爭鬨擲其在抱之乳牢執其夫之腰帶顚撲門閾與之頡頏已是悖習而又況白晝裸體露臥庭中擧措尤爲駭愕厥女性行如此則其夫之乘憤下手不可全責於龍泰之無倫而毆打實狀諸招旣無明證傷處實因屍帳且欠端的道臣之以此起疑非無意見而白女之悍惡如此則爲其夫者不耐憤恨毆之踢之其勢必至又況推擠白女顚仆門閾之狀非但二女之看證龍泰亦已自服則胸膛之狼藉傷處雖或諉之於白女之自戕左脅之紫黯堅硬其將歸之於誰某之所犯乎鬪鬨翌日隣家舂米之事前川澣衣之行龍泰雖以爲自明之端一洞之人無他參證對質者不過龍泰之姨從張敬孝白女之親叔白樂臣而樂臣始以百金私和之說要爲恐喝圖賴之計末乃諂附龍泰至以瞹昧等語納供於査庭敬孝之語不足爲公證樂臣之事亦不可徵信則龍泰之遽議傅輕終非愼獄之道罪人龍泰依前同推白樂臣以屍親始則索賂求和終又右袒正犯非但疑亂獄情足關倫理從重勘處之意竝爲分付道臣何如上曰大臣之意何如鍾秀曰白女之手擲乳兒而執其夫之腰帶顚撲門閾與白晝裸體其罪俱殺之無惜則龍泰之踢打其妻無足怪者設令屍帳實因與證人招辭一皆十分明白恐不可與無端打殺其妻者同律矣上曰僉見俱有所據予意亦然姜龍泰施以減死之律可也出擧條頤之曰此卽光州牧殺獄罪人朴正得獄事也剚腹抽肝文女之死驚慘告官請命正得之罪自服獄事雖無疑晦之端大體證招尙多未究事情亦未盡著言根出處實合更覈而朴熉之妻先死文女今又被殺則雖或行査當問者不過朴熉及朴熺朴喆器三人而熉則以其妻之故推諉於文女熺與喆器以文女之近族推諉於熉妻言根出處終無歸正之道正得母之投水自處專由於文女之前山呼唱呼唱實狀雖以朴熺之右袒文女亦不得掩覆質言於査庭卽此一款文女之罪實合當死藉使其言出於朴熉之妻中冓醜說眞所謂耳可聞而口不可道者也事在常賤亦不宜掛齒稱云班族變出於同里至親而必欲彰惡登山呼說其心所在絶悖無倫正得之認以血讎必欲報復天理人情實所當然熉妻之說䵝䵢不明文女之事彰著無餘不必以査案之未及究竟有所持疑於其間人以淫醜之說誣衊其母則爲其子者必當憤冤欲死況有投溺而死非其命者乎聽人挽止三年隱忍渠所謂未得其便雖未必然蓄此必報之心終有手刃之擧可謂不負子職今若置之疑信之科論以償命之法恐非正倫敦風之意正得殺獄一款合有商量之道而獄體至嚴人命至重參情恕罪不敢自下擅便上裁何如上曰大臣之意何如鍾秀曰文女雖與手刃正得母有異而正得母之投水專由於文女之登山呼唱則正得之手刃文女恐不當以償命律論藉令正得母眞有醜行文女之登山呼唱究其心術殺之無惜則文女之被殺亦不可謂冤枉矣上曰刑官大臣之言俱合予意自本曹傍照可擬律文分付道臣卽爲勘放可也頤之曰正得獄事已蒙處分而至於朴熉以其初檢招言之文曺兩女以淫行事種種相詰謂之駭擧禁其鬧端云無論虛實淫事是何等家變而只曰駭擧禁其鬧端且以同宗間戒飭之意言及文女之說於正得母云其母淫行言及其子是豈但以戒飭爲言而容易發口於其子者乎曺女之自溺雖由於文女之彰說究其本則亦出於朴熉之傳說處人母子之間不善處置宜有其罪不可以一次刑勘放更令道臣嚴處何如上曰依爲之出擧條頤之曰此平壤府殺獄罪人張就漢獄事也就漢之駄紬夜行果有被劫之慮借劍藏來出於防患之意而深夜林藪聞人跫音惴惴然恐恐然心動魄禠之中也東執轡喫了驚怯五同拍鞍認以搶奪遂至抽劍亂斫平生初見何有宿昔之讎怨想其事勢無怪先發而制人五同之被劍就漢之罹獄俱是不幸耳米夜行路蹤跡殊常足以致人疑懼又況無端攬轡忽地擊鞍以致行者之生怯剚刃者兩漢之事亦可謂自取而第於其時五同旣無犯手於人與物則牽轡鳴鞍直不過喜其逢人要與偕行之計耳就漢妄自疑怯使劍戕人若是狼藉就漢之有心無心姑無論惟彼無罪被殺之五同豈不冤甚若使五同無數三同伴則彼必曰犯人奪財不得不戕殺云爾近來人心至巧詐僞無窮以其自初取服終不變辭徑加參情恕法之論則日後暗地行兇謂無看證必當如是爲說皆欲幸逭道臣傅輕非無意見而三尺之法有難撓屈罪人張就漢使之考覆啓聞依律處斷何如上曰大臣之意何如鍾秀曰近來殺獄議處之時情迹之在疑似間者往往多傅生議雖仰聖上好生之大德而儻或有不當生而生者則不但被殺者之爲可矜而實有乖於辟以止辟之意故臣常欲一陳矣至於此獄則雖主嚴之論似不得不屬之過誤殺人邊矣然則道臣傅生之論亦或無怪矣上曰夜行遇盜必欲拚死防身常情所固然況平日旣無恩怨下手不辨誰某則其可曰知而故犯且觀前供招一辭自服直願速死卽此尤合參恕張就漢令道伯放以過誤律勘放事分付可也出擧條頤之曰此卽光州牧殺獄罪人金乺老味獄事而臣於待罪本道時行檢而成案者也屠漢之必欲藏蹤自是本習而時中始以生面之人呼以這漢之稱終以輕侮之心直說屠漢之子場市稠人之中本色綻露則乺老味之羞憤激發扶曳相鬨執其腰帶三次足踢四人共證其光景擔置邑舍下腹衝亘全女目見其痛勢一臥不動三日殞命而腎囊左右紫黯堅硬之痕若是闊大係是人命速死處則乺老味更何有發明之端而無痕之自打其胸全是杜撰傷處之不知何故語又無理而欲延晷刻之喘敢爲游辭之計者情狀畢露詞證昭布獄理到此更無可議罪人金乺老味另飭訊推期於得情何如上曰依爲之出擧條頤之曰此定州殺獄罪人曺銀德獄事也朴奉岳之醉辱洞人無關銀德則替當不干之鬪終致殺死之變者固已萬萬痛惋而捽髮搗胸至有其子告官捉囚之境其下手之狼藉已著於奉岳未死之前起立足踢之狀加山同目覩於方鬪之際而腎囊被踢非但奉岳明言於其子左右腎子血癊堅硬之痕若是闊大纔經一宿遽已致死則銀德更何有容喙之道而執臂揮拂元無手犯已是粧撰不成之說而乃於四年獄老之後忽又創出市人曳踢馬蹄蹴傷兩年唐瘧累日痢疾等語白地杜撰縱妻呼籲而及到行査都是虛罔究其情狀尤極凶獰罪人曺銀德嚴飭同推期於取服其妻誣罔天聽之罪令道臣各別嚴治屍親招中旣曰以膝搗胸而胸無著痕則何不更質於屍親被踢於二十六日致死於二十七日而屍親初檢之招曰二十六日被踢當日未時殞絶云者日字若是相左亦不査詰歸正且正犯初檢之供屍親覆檢之招不問其相鬨日字者揆以獄理未免疎漏初覆檢官竝推考何如上曰依爲之出擧條頤之曰此玉果縣殺獄罪人高廷祿獄事也事在四月不干丁金而替當其鬪猝然發辱爭水相鬨雖失體面自是班族寧無憤心扶執頭髮捽曳蹴踢洑役諸人俱是參看腎囊紫堅臍腹鼓脹速死形症已著要害再次運置不敢拒塞卽地昏仆經夜致命則雖使犯者游辭發明丁金之死出於廷祿之踢打更無一分疑慮而又況行檢之日已有前生宿怨之說同推之庭自服血憤曳踢之狀則結案具獄法理當然而丁金之素有胸痛忽然攙入於承款之招謂之冒雨露處宿病闖發者語無來歷明是杜撰此何足爲致疑之端乎罪人高廷祿各別嚴訊斯速取服具格啓聞之意分付何如上曰依爲之出擧條頤之曰此成川府殺獄罪人張福獄事也張福之打殺楊辰甲不但屍親辰弘之所目覩參看金弘一及同伴校卒亦皆立證則獄情雖無可疑惟其屍親所供或有矛盾之語應問諸招亦有未究之端頃於本道査啓判付有除尋常反覆審究具意見狀聞之命矣今觀査案則從前疎漏未盡之處幾盡査詰歸正而杖打足踢鐵鞭木椎盡是張福一人之所爲則渠雖百計圖生一辭推諉於林景春屍親辰弘目見張福之打踢其兄至以面縳之人詣告官庭同行兩校決無愛憎於隨來兩卒而必以張福力證其下手者誠以情跡昭著不容掩覆也辰甲以無辜平民枉被張福之毒手被打卽仆仍以致命獄理到此無容更議罪人張福另加嚴刑速卽取服之意分付何如上曰依爲之出擧條頤之曰此卽大丘府殺獄罪人申德允更査也招致朴達松使之緊縳渠以長斫木從後三打申德允之雇奴目覩立證朴達松亦以德允之膝蹴後背丁寧納供而屍身仰合面俱無著現傷痕之故道啓雖有惟輕之議已里金本以無病健實之漢被人縳打死於辜限之內而口鼻穀道血汁狼藉明是捽縳蹴打震薄內損之形證則德允乃敢推諉於渠所指使之達松一辭發明終始抵賴者極爲兇頑故至有令道臣嚴訊取服具意見狀聞之命矣今觀査案則屢訊之後數次批頰始爲吐實納招渠以雇奴蔑視之心且執衣帶偸竊之贓錢兩所失必欲推出鎖其門而俾不得容身招達松而結縛究問則想其頭勢豈但止於批頰數次而已乎且生前之率置救療死後之行賂乞和恇怯彌縫之計綻露無餘獄理到此申德允更何有發明之道乎假使已里金露處凍餒添病致命原其本則由於申德允之打蹴而口鼻穀道血汁流出祟在內損則不可以無外著之形症遽議傅輕之典罪人申德允依法同推期於得情何如上曰雇主雇奴殺有名分而率置未踰數歲偸竊物件亦不大段而犯手則犯手以此以彼難容別議依爲之出擧條頤之曰舊獄審理爲二度而其一卽全州府吳奉太獄事也屍身上下雖無要害痕損一被推擠卽地殞絶不徒屍親及看證諸人所共目覩而對質者也犯者亦曰執衣領推擠則福男仆而不起云則其項頸無力前後搖搖東西歪傾致死之祟在於折項明白無疑故今春道啓已以嚴訊取服議啓蒙允矣今者道臣以其項折之無痕損推擠之非用心有所起疑論列而諸道檢案多有此等之獄而皮拆骨折傷痕著外曾未有之皆以頭部之隨手傾搖死者之被擠卽仆爲項折之驗則獨於此囚何可以痕無擦磕形不著現爲一分疑慮之端乎伊日兩漢俱醉場酒酗呶排捽實無彼此而呃項一擠遽至殞命非特奉太之自言無心縱使死者復起亦必曰非有意故殺而人命至重三尺莫嚴雖戲殺誤殺竝置償命則今此福男之死旣非戲也亦非誤也而一手推倒瞥眼致命何可以事出無情遽議原恕乎依前同推期於輸款上曰依爲之頤之曰其一卽扶安縣私奴西山獄事也錄啓之後又經更査前後道啓曹讞剖析情法殆無餘蘊而今者道臣以本縣舊倅備論前日蓄疑之端有此開陳意見之擧其在審克之道儘合無隱之義而蓋西山憤仲伊之許借其馬遽加批頰怒丁太之擅騎先往趕到辱說則其爲人之獰悍擧措之頑悖可以推知而韓女以屠漢之女柳匠之母爲西山平日賤視者也而猝地替當責其辱人甚至於石打西山額傷血出則以彼方生之怒氣寧或雍容而不犯乎始自東津拖至長登再次相鬨拳毆面部之狀看證四人擧皆目擊而奉孫龍奉以其挽解反被鞭打而韓女顚仆不省爲人負還六日委臥竟至不起則此非被殺於西山而致死於誰手乎看證諸人只見其拳毆面部傷處又是毆痕而實因之懸以被踢不過檢案之錯誤而勿論拳毆足踢死由西山的然明甚何可以實因之誤懸有所疑慮於獄情乎況且吳仁才招中或拳或足亂打厥女云則踢亦不可謂全無矣西山初以韓女以石打渠而馬驚奔逸被觸致傷爲言及到更査自知韓女之石打爲渠下手之贓案呑其石打之事做出無根之語反以爲扶上韓女於馬背墜落蹂躪於馬蹄云一時借騎之丁太猶尙追到而詈辱則辱渠打渠之韓女以何心腸扶而上馬與之同行乎頭面諸處俱無一點蹄鐵之痕而搆虛爲說敢爲疑亂之計者情狀尤爲痛惋反覆參究毫無可原另飭同推期於取服何如上曰依爲之此獄本自疑晦更令道臣後同推時出意見嚴問可也出擧條頤之曰此卽羅州牧殺獄罪人金仲獄事査啓也臣待罪本道屢行檢推又在本曹再徹議啓獄情顚末別無疑晦之端而以其公證之無人元犯至今抵賴獄事尙未具案矣今於更査之後屍親指告金女金女又告金仲次次鉤引陳淑盧己成次卜妻等諸證相繼吐出仲伊執髻足踢得才抱胸坐橋歷歷指告箇箇綻露渠雖喙長更何措說乎得才卽疲孱村氓仲伊卽豪悍官隷門前喧鬧旣云挽解其妻詬辱亦曰批頰則以豪悍之習蔑視疲孱之形豈但止於挽解而批頰乎得才妻旣欲告官則豈爲渠之挽止而不爲仲伊若無手犯則躬往其家視病虛實出於何意村人結縛屍身運致亦何俛首順受而無一言乎又況執手而結爲兄弟乞和而約給三百兩難掩其所犯眞贓則忍能對面發明若無是事者然或以鄰里之顔私或以官隷之威勢人皆緘口不欲對質故也蓋其三年推庭執言掉脫者卽得才之被打後再往倉所一入邑中而致死根因明是時氣云云而今當檢驗傷痕俱著要害之處致死又在辜限之內中間起動不足爲病死之明證而遘癘之說又是諸證招之所無則白地做出人孰信之旣以患癘爲說則一直歸之於病死容或可也必欲移罪於甫音金毆打之狀果爲目覩等說爲招者可見其心所在査官所論爲渠所打不能往來爲甫音金所打可以往來云者可謂覷得其情狀傷痕若是狼藉證質又復明的獄理到此更無可論罪人金仲伊各別嚴訊期於取服如法處斷至於甫音金三年滯獄屢受刑訊足懲當初鬪鬨之罪分揀放送之意竝以分付道臣何如上曰依爲之出擧條頤之曰此南平縣殺獄罪人僧悟寬獄事而臣待罪本道行檢成案者也腎囊傍脊膂下兩處傷痕俱係要害必死處而晩食後上寺日未暮致命其被踢之悍毒致傷之深重可以推知而升彦敏哲以同寺僧徒俱爲參看不得掩諱乃以悟寬執好大頭髻胯上後背數次足踢而好大一聲卽仆不能更起之說對質立證若是丁寧而涓惠洛恩曳屍入房假作自縊爇薪房堗要使腐爛之狀歷歷指告則悟寬之踢殺好大更無可疑嚴訊取服斯速償命之意分付何如上曰依爲之出擧條抄啓文臣宣傳官講罷命宣饌訖命退諸臣以次退出